PRIJEDLOG ODLUKE O SOCIJALNOJ SKRBI

Materijal pripremio: Jedinstveni upravni odjel


O B R A Z L O Ž E NJ E:


Pravni temelj za donošenje odluke:
Na temelju članka 17. i članka 289. Zakona o socijalnoj skrbi (˝Narodne novine˝ broj 18/22, 46/22, 119/22, 71/23, 156/23 i 61/25) jedinice lokalne samouprave obavljaju djelatnosti socijalne skrbi, pod uvjetima i na način propisan ovim Zakonom. 

Sadržaj prijedloga odluke: 
	Povjerenstvo za socijalna pitanja na svojoj je 1. sjednici održanoj 01. listopada 2026. godine izradilo prijedlog Odluka o socijalnoj skrbi. 
	Odluku o socijalnoj skrbi koja je do sada bila na snazi Općinsko vijeće Općine Podravska Moslavina donijelo je 2022. godine. Zakon o socijalnoj skrbi koji je temelj za donošenje spomenute odluke se nakon toga tri puta mijenjao, kao i službena valuta plaćanja u Republici Hrvatskoj. 
	S obzirom na navedeno, nužno je bilo postojeću odluku uskladiti sa važećim zakonskim izmjenama i važećom valutom. 
	Novi prijedlog Odluke o socijalnoj skrbi detaljnije razrađuje pitanje raspodjele proračunskih sredstava. Također, bolje objašnjava prakse provođenja lokalnih prava koje Općina osigurava u sklopu socijalne skrbi.
	Odbor u prijedlogu Odluke podiže iznose za pomoć za nabavu opreme novorođenčeta, kako bi se obiteljima koje ostvaruju to pravo pomoglo sukladno proračunskim sredstvima, ali i sukladno današnjim cijenama i inflaciji. 
	Odbor predlaže da se u dio Odluke koji se odnosi na jednokratnu pomoć u izvanrednim situacijama doda stavak članka koji daje mogućnost, uz obrazloženje i valjani razlog, općinskom vijeću da odobri naknadu veću od Odlukom maksimalno dozvoljene.   
[bookmark: _Hlk151015727]U skladu s odredbama članka 11. Zakona o pravu na pristup informacijama („Narodne novine“ broj. 25/13, 85/15 i 69/22), prijedlog odluke stavlja se na javno savjetovanje sa zainteresiranom javnošću s ciljem upoznavanja javnosti i s pribavljanjem mišljenja, primjedbi i prijedloga, nakon čega će se utvrditi konačan prijedlog Odluke.

Javno savjetovanje se određuje u trajanju od 30 dana.

Potrebna sredstva za provedbu odluke:

Za provedbu javnog savjetovanja o prijedlogu Odluke o socijalnoj skrbi nisu potrebna financijska sredstva iz Proračuna Općine Podravska Moslavina.


P R I J E D L O G :

Na temelju članka 17. i članka 289. Zakona o socijalnoj skrbi (˝Narodne novine˝ broj 18/22, 46/22, 119/22, 71/23, 156/23 i 61/25) i članka 27. Statuta Općine Podravska Moslavina (“Službeni glasnik Općine Podravska Moslavina”, broj 3/21, 18/21 i 11/25) Općinsko vijeće Općine Podravska Moslavina na svojoj _______ sjednici održanoj dana ___________ godine donosi

ODLUKU
o socijalnoj skrbi

I. OPĆE ODREDBE

Članak 1.

Ovom Odlukom o socijalnoj skrbi na području Općine Podravska Moslavina (u daljnjem tekstu: Odluka) utvrđuju se prava iz socijalne skrbi koje osigurava Općina Podravska Moslavina (u daljnjem tekstu: Općina), korisnici socijalne skrbi, uvjeti i način ostvarivanja prava iz socijalne skrbi i korištenje pojedinih socijalnih usluga te druga pitanja značajna za područje socijalne skrbi.
Izrazi koji se koriste u ovoj Odluci, a imaju rodno značenje odnose se jednako na muški i ženski rod.
Članak 2.

Socijalna skrb organizirana je djelatnost od javnog interesa čiji je cilj pružanje pomoći socijalno ugroženim osobama, kao i osobama u nepovoljnim osobnim ili obiteljskim okolnostima, a obuhvaća prevenciju, pomoć i podršku pojedincu, obitelji i skupinama, u svrhu unaprjeđenja kvalitete života, te poticanje promjena i osnaživanje korisnika, radi njihova aktivnog uključivanja u život zajednice. 
Poslove u svezi ostvarivanja prava iz socijalne skrbi propisane ovom Odlukom obavlja Jedinstveni upravni odjel Općine (u daljnjem tekstu: Jedinstveni upravni odjel) ukoliko ovom Odlukom nije drugačije određeno.

Članak 3.

	Financijska sredstva za provedbu prava iz socijalne skrbi planiraju se u proračunu Općine za svaku proračunsku godinu u okviru Programa javnih potreba u predškolskom, osnovnom i srednjoškolskom obrazovanju, zdravstvu i socijalnim potrebama Općine Podravska Moslavina (u daljnjem tekstu: Program) koji donosi Općinsko vijeće Općine Podravska Moslavina (u daljnjem tekstu: Vijeće). 
Ako se tijekom proračunske godine zbog smanjenog ostvarivanja proračunskih prihoda utvrdi da planirana sredstva za provedbu prava iz socijalne skrbi nisu dostatna, općinski načelnik predložit će Općinskom vijeću izmjene Proračuna zajedno sa izmjenama Programa.
Prava iz socijalne skrbi utvrđena ovom Odlukom ne mogu se ostvarivati na teret općine, ukoliko je Zakonom o socijalnoj skrbi (u daljnjem tekstu: Zakon) ili drugim propisom određeno da se ta prava ostvaruju prvenstveno na teret Republike Hrvatske, te drugih pravnih i/ili fizičkih osoba.

Članak 4.

	Svaki mještanin dužan je brinuti se za zadovoljavanje svojih životnih potreba i potreba osoba koje je po zakonu ili po drugoj pravnoj osnovi duža uzdržavati. 
	Svaki mještanin je svojim radom, prihodom i imovinom dužan pridonositi sprječavanju, otklanjanju ili ublažavanju vlastite socijalne ugroženosti, kao i socijalne ugroženosti članova svoje obitelji, prije svega djece, ali i drugih članova obitelji koji se ne mogu brinuti o sebi. 

Članak 5.

Pojedini pojmovi u smislu ove Odluke imaju sljedeće značenje:
1. korisnik je osoba ili kućanstvo koji u sustavu socijalne skrbi ostvaruje naknadu, socijalnu uslugu ili drugi oblik pomoći propisan Zakonom i ovom Odlukom,
2. samac je osoba koja živi sama,
3. kućanstvo je zajednica osoba koje zajedno žive i podmiruju troškove života,
4. osoba potpuno nesposobna za rad je osoba koju privremeno ili trajno nije moguće uključiti u radne procese, prema propisima o vještačenju i metodologijama vještačenja,
5. djelomično radno sposobna osoba je osoba kod koje je utvrđen djelomičan gubitak radne sposobnosti prema propisu o vještačenju i metodologijama vještačenja,
6. beskućnik je osoba koja nema mjesto stanovanja niti sredstva kojima bi mogla podmiriti troškove stanovanja, a smještena je ili koristi uslugu organiziranog stanovanja u prihvatilištu ili prenoćištu ili boravi na javnim ili drugim mjestima koja nisu namijenjena za stanovanje,
7. osnovne životne potrebe su prehrana, smještaj, odjeća i druge stvari za osobne potrebe; osnovne životne potrebe djece i mladeži obuhvaćaju i potrebe koje proizlaze iz njihova razvoja i odrastanja te odgoja i obrazovanja; osnovne životne potrebe djece teškoćama u razvoju i odraslih osoba s invaliditetom obuhvaćaju i dodatne potrebe koje proizlaze iz oštećenja njihova zdravlja odnosno invaliditeta,
8. prihod su novčana sredstva ostvarena po osnovi rada, mirovine, primitaka od imovine ili na neki drugi način, primjerice primitak od udjela u kapitalu, kamate od štednje i sl. ostvaren u tuzemstvu i inozemstvu, umanjen za iznos uplaćenog poreza i prireza,
9. imovina su sve pokretnine, nekretnine, imovinska prava, iznos gotovine u domaćoj i stranoj valuti, štednja odnosno novčana sredstva na osobnim računima ili  štednim knjižicama, darovi, vrijednosni papiri, dionice, poslovni udjeli, stambena štednja, životno osiguranje i ostala imovina u tuzemstvu i u inozemstvu.


II. KORISNICI SOCIJALNE SKRBI

Članak 6.
Korisnici socijalne skrbi u smislu ove Odluke su:
1. samac i kućanstvo koji nemaju dovoljno sredstava za podmirenje osnovnih životnih potreba, a nisu ih u mogućnosti ostvariti svojim radom, prihodima, imovinom, od obveznika uzdržavanja ili na drugi način,
2. druga osoba koja ispunjava uvjete propisane ovom Odlukom.

Članak 7.

Osoba može sama sebe uzdržavati ako sredstva za podmirenje osnovnih životnih potreba može ostvariti svojim prihodima ili imovinom koja ne služi njoj niti članovima njezine obitelji za podmirenje osnovnih životnih potreba te od obveznika uzdržavanja ili na drugi način.

Članak 8.

Prava u sustavu socijalne skrbi pod uvjetima propisanim ovom Odlukom ima:
· hrvatski državljanin koji ima prebivalište na području Općine,
· stranac ili osoba bez državljanstva sa stalnim boravkom na području Općine,
· osoba bez državljanstva s privremenim i stalnim boravkom i dugotrajnim boravištem na području Općine.

Iznimno od stavka 1. ovog članka, pravo na jednokratnu naknadu može se priznati i osobi koja nije obuhvaćena prethodnim stavkom, ako to zahtijevaju okolnosti u kojima se našla.


III. UVJETI I KRITERIJI PRAVA IZ SOCIJALNE SKRBI

Članak 9.
Ovom se Odlukom utvrđuju prava iz socijalne skrbi kako slijedi:

1. naknada za troškove stanovanja
2. pravo na pomoć za nabavu opreme novorođenčeta,
3. pravo na pomoć za nabavu radnog materijala za učenike osnovne škole,
4. pravo na sufinanciranje cijene mjesečne putne karte za polaznike srednjih škola i studenata
5. pravo na jednokratnu novčanu pomoć povodom blagdana Uskrsa i Božića
6. pravo na pomoć u naravi
7. pravo na jednokratnu pomoć u izvanrednim situacijama
8. pravo na dar za djecu povodom Svetog Nikole
Prava iz socijalne skrbi utvrđena ovom Odlukom ne mogu se prenositi na drugu osobu niti nasljeđivati.
Korisnik može istovremeno ostvariti više pojedinačnih prava, odnosno oblika pomoći iz stavka 1. ovoga članka, ako njihovo istovremeno ostvarivanje ne proturječi svrsi za koju je ostvarivanje namijenjeno, osim ako ovom Odlukom nije drugačije određeno.


Naknada za troškove stanovanja

Članak 10.

Pravo na naknadu za troškove stanovanja priznaje se korisniku zajamčene minimalne naknade, osim beskućniku koji se nalazi u prenoćištu, prihvatilištu ili mu je priznata usluga smještaja u organiziranom stanovanju, žrtvi nasilja u obitelji i žrtvi trgovanja ljudima kojoj je priznata usluga smještaja u kriznim situacijama.
Troškovi stanovanja u smislu ove Odluke odnose se na najamninu, komunalne naknade, troškove grijanja, vodne usluge te troškova koji su nastali zbog radova na povećanju energetske učinkovitosti zgrade.
Korisnicima prava na zajamčenu minimalnu naknadu priznaje pravo na troškove stanovanja.

Članak 11.

Pravo na naknadu za troškove stanovanja priznaje se u visini od najmanje 30 % iznosa zajamčene minimalne naknade priznate samcu odnosno kućanstvu.
Ako su troškovi stanovanja manji od 30 % iznosa zajamčene minimalne naknade, pravo na naknadu za troškove stanovanja priznaje se u iznosu stvarnih troškova stanovanja.
Općina može naknadu za troškove stanovanja djelomično ili u potpunosti podmiriti izravno u ime i za račun korisnika zajamčene minimalne naknade.

Članak 12.

Općina u svom proračunu osigurava sredstva za ostvarivanje prava za podmirenje troškova stanovanja pod uvjetima i na način propisan Zakonom i ovom Odlukom.
Troškovi stanovanja, mogu se, ovisno o proračunskim mogućnostima, a sukladno Zakonu osigurati u državnom proračunu i to jedinicama lokalne samouprave koje su prema indeksu razvijenosti razvrstane u I. i II. skupinu sukladno propisu kojim se uređuje ocjenjivanje stupnja razvijenosti jedinica lokalne samouprave.

Članak 13.

Dio troškova stanovanja koji se odnosi na troškove ogrjeva korisnika koji se griju na drva osigurava se iz sredstava državnog proračuna.

Članak 14.
Za priznavanje prava na naknadu za troškove stanovanja, korisnik treba Jedinstvenom upravnom odjelu, uz zahtjev priložiti presliku rješenja kojim je korisniku odobrena zajamčena minimalna naknada.
O ostvarivanju prava na naknadu iz stavka 1. ovog članka Jedinstveni upravni odjel donosi rješenje.

Članak 15.

Jedinstveni upravni odjel će po potrebi, a najmanje jednom godišnje preispitati postojanje činjenica i okolnosti koje su bile odlučujuće za donošenje rješenja o priznanju prava iz članka 11. ove Odluke te donijeti novo rješenje ako su se promijenile okolnosti o kojima ovisi ostvarivanje ili opseg priznatog prava.


Pravo na pomoć za nabavu opreme novorođenčeta

Članak 16.

Pravo na novčanu naknadu za opremu novorođenog djeteta može ostvariti jedan od roditelja novorođenog djeteta pod uvjetom da je državljanin Republike Hrvatske, s neprekidno prijavljenim prebivalištem na području Općine najmanje godinu dana neposredno prije rođenja djeteta i pod uvjetom da i novorođeno dijete ima prijavljeno prebivalište na području Općine Podravska Moslavina.

Članak 17.

Zahtjev za ostvarivanje prava na novčanu pomoć podnosi se najkasnije u roku od šest mjeseci od dana rođenja (posvojenja) djeteta za koje se traži novčana pomoć.
Iznimno, zbog zdravstvenih ili drugih objektivnih razloga, zahtjev se može podnijeti i po isteku roka od šest mjeseci, ali ne kasnije od dvanaest mjeseci od dana rođenja (posvojenja) djeteta, uz predočenje odgovarajućih dokaza.
Članak 18.

Uz zahtjev za ostvarenje prava na novčanu pomoć, koji se podnosi Jedinstvenom upravnom odjelu, potrebno je priložiti sljedeću dokumentaciju:
· rodni list za novorođeno dijete (ili rješenje o posvojenju);
· uvjerenje o prebivalištu roditelja i novorođenog djeteta;
· presliku kartice tekućeg računa na koji će se novčana pomoć isplatiti.

U slučajevima kada drugi roditelj nema prebivalište na području Općine potrebno je priložiti i potvrdu da novčana pomoć nije isplaćena od strane lokalne zajednice u kojoj drugi roditelj novorođenog djeteta ima prebivalište.

Članak 19.
Pravo na pomoć za nabavu opreme novorođenčeta ostvaruje se na način da se jednom od roditelja pomoć dodjeljuje na bankovni račun, u iznosu od:
· 300,00 eura za prvo dijete
· svako daljnje dijete po 150,00 eura više u odnosu na prethodno dijete.


Pravo na pomoć za nabavu radnog materijala za učenike osnovne škole

Članak 20.

Pravo na pomoć za nabavu radnog materijala za učenike osnovne škole mogu ostvariti učenici koji imaju prebivalište na području Općine Podravska Moslavina i pohađaju Osnovnu školu Ante Starčević Viljevo, odnosno područne škole Krčenik i Podravska Moslavina.
Radni materijal iz stavka 1. ovog članka nabavlja Općina, na temelju popisa radnog materijala koji dostavlja škola, te ga podmiruje u cijelosti.
Način i opseg nabave radnog materijala utvrđuju se za svaku školsku godinu, sukladno osiguranim sredstvima u Proračunu.


Pravo na sufinanciranje cijene mjesečne putne karte za polaznike srednjih škola i studenata

Članak 21.

Pravo na sufinanciranje troškova prijevoza imaju učenici srednjih škola i studenti koji imaju prebivalište na području Općine Podravska Moslavina, pod uvjetima utvrđenim posebnom odlukom općinskog načelnika.
Troškovi prijevoza sufinanciraju se izravno prijevozniku, na temelju ugovora sklopljenog s Općinom Podravska Moslavina i ispostavljenih računa.
	

Pravo na jednokratnu novčanu pomoć povodom blagdana Uskrsa i Božića

Članak 22.

Pravo na jednokratnu novčanu pomoć povodom blagdana Uskrsa i Božića mogu ostvariti osobe s prebivalištem na području Općine Podravska Moslavina koje pripadaju kategorijama korisnika utvrđenim odlukom općinskog načelnika.
Odlukom iz stavka 1. ovog članka općinski načelnik za svaku proračunsku godinu utvrđuje kategorije korisnika, uvjete za ostvarivanje prava i visinu novčane pomoći sukladno osiguranim sredstvima u Proračunu Općine.
Korisnici pravo ostvaruju na temelju odgovarajuće dokumentacije kojom dokazuju pripadnost kategoriji korisnika i ispunjavanje uvjeta utvrđenih odlukom iz stavka 2. ovog članka.
Pomoć iz stavka 1. ovog članka isplaćuje se u novcu. 

Pravo na pomoć u naravi

Članak 23.

	Osobama i kućanstvima s prebivalištem na području Općine, koji se zbog materijalnih i socijalnih prilika nalaze u teškoj i nepovoljnoj životnoj situaciji, može se osigurati pomoć u naravi u obliku prehrambenih, higijenskih i drugih osnovnih životnih potrepština. 
	Pomoć u naravi može se dodijeliti prigodno povodom blagdana Uskrsa i Božića, kao i u drugim opravdanim situacijama. 
	O ostvarivanju prava iz stavka 1. ovog članka, korisnicima i opsegu pomoći odlučuje općinski načelnik posebnom odlukom, sukladno osiguranim sredstvima u Proračunu Općine.  

	
Pravo na jednokratnu pomoć u izvanrednim situacijama

Članak 24.

	Jednokratna pomoć priznaje se samcu ili kućanstvu koje zbog trenutačnih materijalnih teškoća nije u mogućnosti podmiriti osnovne životne potrebe nastale zbog: 
· školovanja djeteta
· podmirenja troškova liječenja
· elementarne nepogode
· nabavke predmeta i namirnica za podmirenje osnovnih potreba u kućanstvu
· nabavka neophodne odjeće i obuće
· pogrebnih troškova
· podmirenje nužnih troškova života
· druge izvanredne i opravdane okolnosti kojima je ugroženo podmirivanje osnovnih životnih potreba

Duhanski i alkoholni proizvodi nisu uključeni u jednokratnu pomoć. 

Članak 25.

Jednokratna pomoć isplaćuje se u novcu na bankovni račun podnositelja zahtjeva.

Članak 26.

	O ostvarivanju prava na Jednokratnu pomoć u izvanrednim situacijama odlučuje općinski načelnik posebnom odlukom, u skladu sa Proračunom.  

Članak 27.

	Pravo na jednokratnu novčanu pomoć u izvanrednim situacijama može se isplatiti u iznosu do 1.000,00 eura, jednom godišnje istom podnositelju zahtjeva.
Iznimno od stavka 1. ovog članka, na prijedlog i uz obrazloženje načelnika, Vijeće može donijeti posebnu odluku kojom se podnositelju zahtjeva može odobriti iznos pomoći veći od navedenog. 

	
Pravo na darove za djecu povodom Svetog Nikole

Članak 28.

Pravo na darove za djecu povodom Svetog Nikole ostvaruje se kroz kupnju prigodnih darova za dana Svetog Nikole.
Pravo na darove iz stavka 1. ovog članka imaju djeca s područja Općine do zaključno s polaznicima četvrtog razreda osnovne škole, kao i polaznici područnog dječjeg vrtića u Podravskoj Moslavini. 
Provođenje aktivnosti iz stavka 1. ovog članka ostvaruje se temeljem odluke općinskog načelnika koja se donosi pojedinačno za svaku proračunsku godinu, a sukladno osiguranim proračunskim sredstvima.

V. NADLEŽNOST I POSTUPAK

Članak 29.

Postupak za ostvarivanje prava iz socijalne skrbi utvrđenih ovom Odlukom pokreće se na zahtjev stranke, njezinog bračnog druga, izvanbračnog druga, životnog partnera, punoljetnog djeteta, roditelja, skrbnika ili udomitelja te putem nadležnog tijela za socijalnu skrb.
Članak 30.

Zahtjev se u pisanom obliku podnosi Jedinstvenom upravnom odjelu, ukoliko ovom Odlukom nije drugačije utvrđeno.
Podnositelj zahtjeva je dužan dati istinite osobne podatke, podatke o svom prihodu i imovini, kao i drugim okolnostima o kojima ovisi priznavanje nekog prava.
Podnositelj zahtjeva odgovara za istinitost i točnost podataka navedenih u zahtjevu.
Uz zahtjev za pokretanje postupka za ostvarivanje prava iz socijalne skrbi, kao i tijekom korištenja prava, podnositelj je dužan dostaviti, odnosno predočiti Jedinstvenom upravnom odjelu odgovarajuće isprave odnosno dokaze potrebne za ostvarivanje prava.

Članak 31.

O priznavanju prava na naknadu za troškove stanovanja i prava na pomoć za nabavu opreme novorođenčeta odlučuje Jedinstveni upravni odjel rješenjem.
O drugim pravima iz ove Odluke odlučuje se na način utvrđen odredbama kojima su ta prava uređena.
O žalbi protiv rješenja Jedinstvenog upravnog odjela odlučuje nadležno drugostupanjsko tijelo, sukladno zakonu.

Članak 32.

Korisnik kojem je priznato pravo propisano ovom Odlukom, dužan je Jedinstvenom upravnom odjelu prijaviti svaku promjenu činjenica i okolnosti koje utječu na daljnje korištenje ili opseg prava, u roku od 15 dana od dana nastanka promjene.

Članak 33.

Jedinstveni upravni odjel na mjestu na kojem se zaprimaju zahtjevi za ostvarivanje prava, na prikladan način istaknuti popis, odnosno pregled odgovarajućih isprava, odnosno dokaza potrebnih za ostvarivanje prava utvrđenih ovom Odlukom.

Članak 34.

Jedinstveni upravni odjel je dužan voditi evidenciju i dokumentaciju o ostvarivanju prava iz socijalne skrbi propisanih ovom Odlukom.


Članak 35.

Korisnik koji je ostvario neko pravo iz socijalne skrbi propisano ovom Odlukom, dužan je vratiti neosnovano primljenu naknadu, odnosno pomoć ako:
· je na temelju neistinitih ili netočnih podataka za koje je on, njegov skrbnik ili njegov udomitelj znao ili je morao znati da su neistiniti, odnosno netočni ili na drugi protupravan način ostvario pravo koje mu ne pripada.


VI. PRIJELAZNE I ZAVRŠNE ODREDBE

Članak 36.
Stupanjem na snagu ove Odluke prestaje vrijediti Odluka o socijalnoj skrbi KLASA: 550-01/22-01/3 URBROJ:2158-31-01-22-1 od 07. rujna 2022. godine.

Članak 37.

Ova Odluka stupa na snagu osmog dana od dana objave u "Službenom glasniku Općine Podravska Moslavina"


KLASA: 
URBROJ: 
Podravska Moslavina,


PREDSJEDNIK OPĆINSKOG VIJEĆA
    Slavko Kupanovac






